Fra kr. 6.544 - Bestil på 70 10 10 77
Luksusliv på et krydstogt med kurs gennem Det Caribiske Hav. Det er nok sådan, de fleste forestiller sig et krydstogt. Og lige præcis sådan er dette krydstogt! Du stikker til søs fra Miami, og undervejs på krydstogtet oplever du intet mindre end fire paradisøer i Caribien: Bahamas, St. Thomas, Puerto Rico og Haiti! Her venter de kridhvide sandstrande med krystalklart hav, vajende palmer og smukke koralrev. Den lokale kultur møder dig med alt fra håndrullede cigarer til kulinariske mundfulde. Historien omfavner dig ved imponerende fæstningsværker og bringer dig i dine forfædres fodspor ved De Dansk Vestindiske Øer. De hede reggaerytmer skruer op for den caribiske stemning, og på det private ø-resort Lambadee kan du få et vildt adrenalinsus med bl.a. verdens længste svævebane over vand.
Og hele vejen ombord på krydstogtskibet forkæles du med luksusliv og service i topklassen. Nyd livet under den caribiske himmel på soldækket, bad i poolen, og fornøj dig med de mange aktivitetsmuligheder! Se et show, der er Broadway værdigt, stå på skøjter, spil minigolf, prøv lykken på kasino, eller tag på shopping. Og når de mange aktiviteter får maven til at rumle, sætter du dig blot til bords! Hele rejsen er nemlig med helpension ombord på krydstogtskibet!
Skal du gøre krydstogtdrømmen til virkelighed? Kontakt os i dag på tlf. 70 10 10 77, eller skriv til os på bravo@bravotours.dk, så finder vi rejsen til dig.
Stop på Bahamas, St. Thomas, Puerto Rico og Haiti
Afrejse fra Miami, Florida – østkystens farverige legeplads
Afrejse kl. 16.30
Du kan i dag – fuld af forventning – give dig af sted på krydstogtets første dag. Der er afrejse fra Miami om eftermiddagen, så inden da har du tid til at udforske spændende Miami. Du kan eksempelvis tage forskud på det søde liv med afslapning på South Beach, eller du kan slentre igennem Collins Avenue, der summer af liv. Du kan også udforske de cubanske traditioner i Calle Ocho i Little Havana, hvor salsarytmerne, cigarerne og de lokale frugtmarkeder fylder gadebilledet. Oplev edgy streetart i Wynwood Art District. Eller forkæl smagsløgene med retter fra det cubanske køkken, som de lokale ikke uden grund er vilde med. Du kan selvfølgelig også varme op til krydstogtet med en god shoppingtur. Besøg fx Bayside Market Place, Coconut Grove eller Miracle Mile.
Nassau, Bahamas – et tropisk mekka
Ankomst kl. 7.00 – Afrejse kl. 15.00
Paradis venter uden for din kahyt. I dag ankommer du nemlig til Bahamas, nærmere bestemt Nassau. Bahamas’ største by og hovedstad byder dig velkommen med glitrende kasinoer og livlige markeder. Og så er Bahamas selvfølgelig også kendt for sine kridhvide sandstrande med vajende palmer og azurblåt vand, der indbyder til daseliv med havudsigt! Du kan også give dig i kast med vandsport som fx kajak eller stand-up paddleboards. Og når sulten kalder, kan du sætte tænderne i den lækre, lokale mad, der forener både spansk, vestafrikansk og engelsk kogekunst. Skal krydstogtets første souvenir i kufferten, kan du lægge vejen forbi Festival Place, Straw Market eller havnepromenaden Bay Street.
En dag til søs med underholdning ombord
I dag går turen fra Bahamas mod nye oplevelser på St. Thomas. Dagen nydes til søs med udsigt til Det Caribiske Hav. Det betyder, at du har rig mulighed for at fornøje dig med skibets store udbud af faciliteter og aktiviteter. Du kan fx udfordre dig selv med en tur på klatrevæggen. Nyde den caribiske sol fra soldækket – aldrig mere end et par skridt væk fra en forfriskende dukkert i poolen. Og hvem siger at skøjteløb i troperne lyder for godt til at være sandt? På dit krydstogt er næsten alt muligt. Så tag på opdagelse i skibets store udbud af underholdning.
Charlotte Amalie, St. Thomas – en flig af paradis
Ankomst kl. 10.00 – Afrejse kl. 19.00
Efter en dag til søs lægger krydstogtskibet til havn i hovedbyen Charlotte Amalie på den andenstørste af de tre øer, der udgør De Dansk Vestindiske Øer. Her føler du dig virkelig hensat til et caribisk eventyr med sukkerhvide sandstrande, turkist hav og palmer, der kaster deres behagelige svalende skygge. For St. Thomas lægger kyst til nogle af verdens smukkeste strande. Nyd fx det bløde sand mellem tæerne og en lille flig af paradis ved Magen’s Bay, der af National Geographic er udråbt som en af verdens smukkeste strande. Vil du udforske det caribiske liv under havets overflade? Så tag på snorketur ved Sapphire Beach, hvor koraler og farverige, tropiske fisk gør dig selskab på en fascinerende oplevelse. Og vil du hellere opleve det paradiset fra oven? Så tag kabelbanen mod Mountain Top, der strækker sig intet mindre end 1.500 meter mod himlen. Herfra venter selvsagt et mageløst panoramaview ud over de billedskønne omgivelser. Du kan selvfølgelig også fordybe dig i den danske historiske, når du tager turen op ad de 99 trappetrin, som danskerne byggede i det 18. århundrede. Besøg også St. Thomas Synagogen, den lutheranske kirke eller Blackbeard’s Church bygget i 1679 – kirken indeholder verdens største samling piratstatuer i livagtig størrelse. Og skulle sulten overmande dig ovenpå de mange oplevelser, så kan du roligt lade den. For St. Thomas er ethvert madøres paradis med sine lokale delikatesser.
San Juan, Puerto Rico – spændende kultur og historie
Ankomst kl. 7.00 – Afrejse kl. 14.30
Endnu en dag med store oplevelser – denne gang i San Juan på Puerto Rico! Skibet lægger til kaj i havnen, og herefter er dagen fri til sightseeing. Og der er nok at udforske. For øens spændende kultur og historie strækker sig hele 500 år tilbage i tiden. Oplev de gamle fæstningsværker og flotte bygninger i kolonistil. Besøg fx Castillo de San Felipe Del Morro, der har hjulpet med at beskytte kysten i 500 år – og nyd her fra udsigten ud over et af øens smukkeste scenerier! Catedral de San Juan Bautista er med de mumificerede rester af den religiøse martyr St. Pio også et spændende must see. Nyd også en spadseretur igennem de farvestrålende gader i Old San Juan, hvor huse i alle regnbuens farver stråler i gadebilledet. Her er også gode muligheder for taxfree-shopping af luksusprodukter som bl.a. diamanter og urer eller for at gøre et godt køb på omhyggeligt håndrullede cigarer.
Og lad endelig de sprøde reggaerytmer få greb i dig og sætte fut i det ultimative feriehumør på Puerto Rico!
Labadee, Haiti – et eldorado af sjov og spas på privat ferieresort
Ankomst kl. 10.00 – Afrejse kl. 18.00
I dag lægges der til kaj på det private resort Labadee på Haiti. Et eldorado for dig med hang til fart, sus i maven og afslapning på stranden. På Labadee kan du glæde dig til en hæsblæsende tur i Dragon’s Tale Coaster, hvor du suser ned ad bjergskråningen med næsten 50 km i timen! Og har du mod på endnu et adrenalinkick, kan du tage turen med verdens længste svævebane over vand, The Dragon’s Breath Flight Line. Er du mere til at slikke solskin med tæerne plantet solidt i sandet, så nyd livet i helt roligt gear på Nellie’s Beach, eller slap af i den svalende skygge fra en privat bungalow.
Intet mindre end fire fantastiske caribiske øer er besøgt, og der sættes atter kurs mod Miami i Florida. Krydstogtet er dog på ingen måde slut endnu. Du har nemlig stadig en hel dag ombord på skibet til at nyde livet! Fordøj fx med de mange store oplevelser på soldækket med kig til himlen, havet og poolen. Smag dig frem i skibets delikatesser på de forskellige restauranter. Eller lad dig underholde med hele paraden af aktivitetstilbud. På krydstogtets sidste hele dag er det kun din fantasi, der sætter grænser.
Ankomst til Miami, Florida – østkystens farverige legeplads
Ankomst kl. 6.00
Syv vidunderlige dage i Det Caribiske Hav er ved vejs ende. Du har atter fastland under fødderne i Miami, og kan nyde det sidste af Floridas store seværdigheder og attraktioner. Læg fx vejen forbi Miami Children’s Museum, se alligatorer ved Everglades’ Shark Valley, eller sejl i kajak gennem Biscayne Bay. Du kan også slentre igennem den pulserende Collins Aveue. Og skyl dagen ned med cocktails i byens hippe natteliv. Når du til sidst ikke kan klemme mere ferie ud af Caribien og Florida, er det tid til at sætte sig på flyveren mod Danmark – med en kuffert bugnende fuld af uforglemmelige ferieminder!